Ανακάλεσε τις έκτακτες χρεώσεις στην ACS ο πρόεδρος της QUEST Συμμετοχών Α.Ε.Θεόδωρος Φέσσας μετά τις αντιδράσεις καταναλωτών και την παρέμβαση του υπ. Ανάπτυξης Αδωνι Γεωργιάδη.

Με προσωπική ανακοίνωσή του ο Πρόεδρος της QUEST Συμμετοχών ΑΕ, Θεόδωρος Φέσσας, που είναι εκ των κυρίων μετόχων στην ACS, έκανε λόγο για συκοφαντικά δημοσιεύματα και ανακοίνωσε ότι δεν θα ισχύσουν οι έκτακτες χρεώσεις της εταιρείας.

«Με λύπη μου διαπιστώνω ότι η θυγατρική μας εταιρεία ACS Courier έχει γίνει στόχος διαφόρων συκοφαντικών δημοσιευμάτων, παρά την προσπάθειά της να εξυπηρετήσει με τον καλύτερο δυνατό τρόπο την υπερβολικά αυξημένη ζήτηση για παραδόσεις προϊόντων ηλεκτρονικού εμπορίου στα σπίτια.

Η ACS και τα καταστήματά της λειτουργούν τις τελευταίες ημέρες υπό εξαιρετικά πιεστικές συνθήκες, που οφείλονται εκτός από την μεγάλη αύξηση της ζήτησης, σε απουσίες του προσωπικού και στην αποφυγή συγχρωτισμού του κοινού στα καταστήματα της, συνθήκες που αυξάνουν σημαντικά το κόστος λειτουργίας της.

Η εταιρεία μας σεβόμενη τις δύσκολες συνθήκες που έχουν δημιουργηθεί στην καθημερινότητα των καταναλωτών, θα καταβάλει κάθε προσπάθεια για την καλύτερη εξυπηρέτηση των πελατών της. Επίσης θα αξιολογήσει κατά τη διάρκεια του Απριλίου τα επιπλέον κόστη λειτουργίας που της επιβάλλουν οι ιδιαίτερες συνθήκες και θα αναθεωρήσει στη συνέχεια την τιμολογιακή της πολιτική.

Συνεπώς η έκτακτη χρέωση που ανακοινώθηκε από την ACS προς τους πελάτες της την 1/4/20 δεν θα ισχύσει».

Υπενθυμίζεται ότι νωρίτερα, το πρωί, κλιμάκιο της γενικής γραμματείας Εμπορίου και Προστασίας Καταναλωτή και της οικονομικής αστυνομίας πραγματοποίησε αιφνιδιαστικό έλεγχο στα κεντρικά γραφεία της εταιρείας ταχυμεταφορών ACS ﻿μετά από καταγγελίες πελατών για μονομερή αλλαγή των συμφωνημένων όρων συνεργασίας και για αδικαιολόγητη και καταχρηστική συμπεριφορά από μέρους της εταιρείας.